23. schôdza NR SR - 6.deň - A. dopoludnia
Dátum: 2024-12-03
Poslanec: Matovič, Igor (SLOVENSKO)
Druh vystúpenia: Vystúpenie v rozprave

16. Ďakujem pekne za slovo. Kolegovia a kolegyne, počkať, teraz neviem, či dobre vidím. Z HLAS-u nula poslancov, zo SMER-u nula poslancov, z SNS, tuším, jeden. Dobre, takže máme tu hojnú účasť zástupcov politických strán, ktoré doslova že rozkradli republiku, ktoré za trinásť rokov pri moci, čo teda Robert Fico dokopy nám už vládne, rozkradli 30 mld. eur. Tridsať miliárd eur, kvôli ktorým teraz, samozrejme, idú zodrať ľudí z kože, lebo to nemôže fungovať donekonečna, to je pyramídová hra. Keď donekonečna budete vykrádať peniaze, ktoré sú určené na chod štátu, ktoré sa ľudia po drobných cez dane, poplatky, pokuty, odvody poskladajú, milióny ľudí, ale hŕstka, pár desiatok ľudí si jednoducho povie, že oni môžu v duchu, ako to povedal Paľo Paška, ich teda súputník, ktorý rozkrádal zdravotníctvo, vyhrajvoľby, môžeš všetko. Tak keď toto robíte systematicky každý jeden rok, tak jednoducho ten organizmus, organizmus s názvom štát alebo Slovenská republika raz musí naraziť na stenu. A my sme narazili na stenu a dnes nám Fico vládne a zrazu musí konsolidovať. Vyhovára sa pred babičkami, ktoré ho volia, viete, to ten zlý Matovič, to tenHeger, to ten Ódor, oni rozkradli republiku . Nehovorí, samozrejme, pravdu, že keď my sme hospodárili počas troch najťažších rokov 2020, ´21, ´22 a boli všetky možné krízy zároveň, či to bol covid, zdravotnícka kríza, utečenecká kríza, vojna, inflácia mimoriadna, energokríza, keď prudko desať, pätnásťnásobne narástli ceny elektriny, plynu a snažili sme sa všetky tie krízy riešiť, tak aby sme pomáhali ľuďom, firmám, aby ten štát fungoval, aby nám neskrachovali firmy, aby neprepustili stovky tisíc ľudí, tak sme hospodárili so štvormiliardovým deficitom. Čiže urobili sme dlh každý jeden rok 4 mld. eur. Viete, koľko teraz urobí, babičky, ktoré volíte teda súdruha Fica, viete, koľko urobí dlh na budúci rok ten Fico po tom, ako zoderie ľudí z kože cez tú jeho konsolidáciu? Len za budúci rok urobí 6,8 mld. eur, 6,8 mld. eur. A, babičky, pýtam sa vás iné. Chodili ste určite na základnú školu do prvého stupňa, do prvej triedy, 6,8 je viac ako štyri? Je viac. A o koľko to je viac? Skoro o trištvrtinu to je viac. To znamená, Fico zadlží na budúci rok napriek tomu, že ošklbe ľudí, ožobráči ľudí o všetko možné, zvýši dépeháčku, ukradne, áno, aj tým babičkám rodičovské dôchodky, ukradne deťom daňové bonusy alebo rodinám s deťmi, napriek tomu urobí dlh skoro dvojnásobný voči tomu, čo sme robili my v čase, keď boli naozaj všetky krízy a kedy bolo namieste robiť dlh, lebo ho robili v celej Európe. A my sme napriek tomu dostali prvýkrát za tridsať rokov vysvedčenie, že sme prvýkrát hospodárili ako Slovenská republika vtedy lepšie ako priemerná krajina Európskej únie alebo eurozóny, čiže krajiny, ktoré platia eurom. No a kde je ten pes zakopaný? Je ten pes zakopaný presne v tom návrhu, ktorý dnes tu dáva Jozef Pročko, a to je hmotná zodpovednosť. Tým, že nebola zavedená a tým, že jednoducho Fico sa dostal k hrantu, lebo, prepáčte, že to tak poviem, lebo keď sa niekto správa k verejným financiám, k peniazom svojich, svojich voličov ako sviňa, ktorá to tam odtiaľ vyžere, tak podľa mňa to je jednoducho hrant. A on si myslel aj s tou svojou bandou zlodejskou, že jednoducho je jeho úlohou najprv, samozrejme, oklamať voličov, kúpiť si hlasy karafiátmi a potom vyžrať čo najviac z toho hrantu, ktorý si myslel, že patrí jemu. Ale to boli naše spoločné peniaze. My všetci dokopy sme, poviem, akcionármi firmy, ktorá sa nazýva Slovenská republika, môžme tak obrazne si povedať Slovenská republika, akciová spoločnosť, kde každý jeden z nás, 5,4 mil. občanov Slovenskej republiky bez ohľadu na vek, bez ohľadu na farbu pleti, bez ohľadu na jazyk, ktorý nás mamy naučili rozprávať, sme akcionárom a rovnakým akcionárom tejto spoločnej firmy a politici sú len správcovia, ktorých si zvolíme, aby nám teda zodpovedne hospodárili s tým naším majetkom. Ale keďže nie je zavedená hmotná zodpovednosť, to znamená, že keď ten správca, ktorého si ľudia zvolia, z toho hrantu zrazu začne vyžierať jak sviňa na úkor tých ľudí, ktorým ten hrant patrí, ktorým ten spoločný majetok patrí, tak na takéhoto politika by sme mali mať zavedenú takzvanú hmotnú zodpovednosť politikov, ktorú tu Jozef Pročko dnes, ja neviem ani po koľký, možno po desiatykrát navrhuje v tejto novele zákona, aby sme zaviedli. Čiže aby sme mali kladivo, že kradol si, odseknem ti tie prsty alebo odseknem ti tú ruku prostredníctvom toho zákona, jednoducho bude kladivo cez zavedenie hmotnej zodpovednosti práve na tých nečestných politikov, ktorí si obohacujú počas pobytu v politike samých seba, svoje rodiny alebo teda svojich kamarátov alebo mafiu, ktorej sú súčasťou. A čuduj sa svete, že Jozef to tu predkladá asi desiatykrát a nikdy sa tu nenájde väčšina (povedané so smiechom), ktorá by bola ochotná si to kladivo na politikov schváliť. Ale bez problémov žijeme v štáte, kde ľudia na minister... pardon, na úrade vlády, ministri a premiér sú ochotní stlačiť tlačítko a zvýšiť si sami sebe platy, jak je na tom tričku napísané (rečník si odhrnul sako, aby ukázal nápis na svojom tričku), zvýšiť si sebe platy a ľuďom dane. Chápete tú absurditu štátu, v ktorom žijeme 35 rokov po revolúcii? Štrngali sme za spravodlivosť, keď poviem jedným slovom. Čo je spravodlivé na tom, že si minister, jeden, druhý, tretí, pätnásty aj s Ficom, sami sebe zvýšia plat o 100 %, čo nikde pred voľbami ľuďom nesľubovali, ale absolútne ich nezaujímajú drahšie potraviny, absolútne ich nezaujímajú drahšie energie, jednoducho všetko je v poriadku a čo ich jediné zaujíma, aby mali vyššie platy a aby si za rozkradnutie štátu nadelili beztrestnosť alebo amnestiu. A zároveň ich poslanci, ktorí by mali vlastne strážiť, poviem, ten svätý grál republiky a vlastne tento parlament tak považujem, že to je taký vlastne piedestál spoločnosti, by mal byť, a my by sme tu mali byť alebo správať sa tak ako rada múdrych, ktorí povedia, že počkať, počkať, keďže tumáme politikov, ktorí môžu kradnúť,lebo povedzme si, že priamo poslanec kradnúť nemôže, keď nemá tie väzby, ale tá výkonná moc, to znamená vláda, ministri, štátni tajomníci a následne tí ľudia, ktorých si dosadzujú do štátnych firiem, tí majú priamu možnosť, aby kradnúť mohli, tak parlament tuto ten, ktorý teda tú väčšinu má, by mal, samozrejme, povedať, že počkať, počkať, Fico a spol., vy ste tu koľko rokov sľubovali ľuďom svetlejšie zajtrajšky a ako na nich myslíte, hovorili ste, že ste sociálni demokrati, že vás zaujímajú tí, tí biedni, tí slabší a chránite ich pred zbohatlíkmi,tak, samozrejme, jasná vec, základná abeceda je, že bude hmotná zodpovednosť. Že keď náhodou podľahnete pokušeniu, klep vám po prstoch a idete z kola von a ešte aj pôjdete do basy a zaplatíte tú škodu, ktorú ste spôsobili štátu. Ale nie, u nás to tak nefunguje. Tuto tie ovečky koaličné, somárikovia by som povedal, iba prikyvujú hlavičkami na všetky svinstvá, čo Fico a spol. páchajú, a absolútne sa nesprávajú tak, ako im káže ústava. Národná rada by mala byť k kontrolný orgán voči vláde. Národná rada predsa bez, bez dobrej vôle v Národnej rade alebo väčšiny v Národnej rade vláda si môže fúkať. Čiže tuto tí somárikovia len prídu a stláčajú, alebo opičky len prídu, stláčajú gombíčky, ktoré im Fico povie a vedia, že keď budem poslušne stláčať gombíček, tak potom sa Fico zmiluje a hodí mi nejaké tie omrvinky, nejaké tie milióniky pre moju rodinku, pre bratranca, pre sestraničku, a budem vlastne spokojný, zabezpečím si svoju rodinku. Oni absolútne nevedia, že čo je naozaj že poslaním poslanca Národnej rady. Aj od toho slova je ten poslanec, že on je, má mať v prvom rade v zornom poli to svoje poslanie, strážiť verejný záujem. Verejný záujem nie je sebecký pohľad do vlastnej peňaženky, nie je sebecký pohľad do peňaženky svojich rodinných príslušníkov a kamarátov, ale oni to nedokážu. Mne to pripadá normálne že, jak kebyže absolvovali, neviem, jak sa to volá, lobo... to je jedno (povedané so smiechom), že im zrejme teda vyoperovali to svedomie. Možno niekde Fico má nejakú tú pojazdnú kliniku na to a pred vstupom do tej rokovacej sály alebo tým prvým vstupom do parlamentu im to urobí možno na počkanie, možno aj zadarmo, a potom už to hlasuje ako, normálne ako také telesné schránky, ktoré síce sa na ľudí podobajú, ale s morálkou to nemá nič spoločné. So svedomím to nemá nič spoločné. Lebo pozerať na vlastný záujem, to nie je morálka, to je pokrivená morálka možno, a chceli by to prezentovať, že to morálne je, ale jednoducho to také nie je. A takisto považujem za absolútne nemorálne, keď niekto tu príde a povie, že politik nemusí mať zákon o preukazovaní pôvodu majetku, lebo keď raz ho ľudia zvolia, tak vyhraj voľby, môžeš všetko. Aj rozkrádať svojich vlastných voličov, aj vykrádať nemocnicu niekde v Košiciach a potom sa ti niekedy stane, že umreš na chodníku ako pes presne pred tou nemocnicou, ktorú si vykrádal, a jednoducho nestihnú ti dať tú prvú pomoc pri tom infarkte alebo neviem, čo sa ti tam možno stalo. Áno, niekedy osud sa aj takto vysporiada s takýmito ľuďmi a možno si ľudia povedia, že áno, aspoň takáto spravodlivosť sa dostaví. Ja verím v tú nadpozemskú spravodlivosť, na druhej strane si myslím, že úlohou nás politikov je, aby sme zabezpečili spravodlivosť aj tu na tejto zemi počas tohto života, aby sme zabezpečili pocit v ľuďoch, a nielen pocit, ale aj realitu, že sme si pred zákonom rovní, že tu nie je niekto, kto, kto môže viac len preto, lebo má správne čísla na správnych ľudí v svojom mobilnom telefóne. A o tom je zákon, ktorý predkladá Jozef Pročko, zavedenie hmotnej zodpovednosti. To je alfa-omega. To by mal byť náš taký totem, alebo ako ho nazvem, alebo taký maják, o ktorý by sme sa vedeli oprieť pri tých rozhodnutiach, ktoré robíme. Ale čo má aj veľmi, veľmi, veľmi, veľmi dôležitú úlohu takýto zákon, aký by mal krásny dopad na politiku, že by veľmi krásne vyčistil politiku od tých skorumpovaných ľudí, ktorí v politike fungujú. Bol by to taký, taký automatický deratizér, ktorý keď by skorumpovaný politik videl, že vie, že keď pôjde do politiky a sa mu na to príde, tak príde o majetok, príde o slobodu a bude za to, za to doplatí tým pádom či už majetkom, alebo slobodou, tak ani do tej politiky by radšej nevstupoval. Ak by videl, že toto kladivo tu existuje, verte tomu, že to by bol najväčší očistný proces v samotnej slovenskej politike, aký sme za tridsať rokov urobili. Lebo kto vám pôjde, ktorý zlodej vám pôjde kradnúť niekam, kde na neho svieti reflektor? Kde vidí, že sú namontované bezpečnostné kamery, kde vidí, že keď niečo ukradne, tak za chvíľku na to doplatí. No kto vám pôjde, ktorý zlodej kradnúť? Jednoducho aj tí, ktorí dnes v tejto sále majú tú zlodejskú väčšinu, ktorá nám vládne, aj z nich polovička minimálne by tu nefungovala, lebo som presvedčený, že aj medzi nimi sú takí, poviem, užitoční idioti, ktorí tu naozaj veria tým hlúpym rečiam Fica a spol., ktorými tu oblbuje ľudí a stále tu sľubuje, že aký on je sociálny demokrat a uveria mu čokoľvek, čítajú mu z pier a ani nič z toho nemajú. Áno, je tu takých pár, aj si ich viem predstaviť, aj myslím si, že by som ich vedel v podstate možno aj vymenovať, že o ktorých si myslím, že nikdy nič neukradli, ale áno, sú užitoční idioti. A to neznamená, že idiot, užitočný idiot, že mu teraz tomu človeku nadávam, je to terminus technicus alebo taký politický, politologický výraz na ľudí, ktorí v podstate ani nevedia, ale napomáhajú zlu a myslia si, keď to poviem veľmi zjednodušene, a myslia si, že konajú pritom dobro. A to môžu byť tí radoví takí nejakí, niektorí poslanci SMER-u, HLAS-u, SNS, ktorí, áno, dobromyseľne stláčajú tlačítka a myslia, že bojujú proti nejakému nebezpečenstvu niekde zo západu, ktoré sa na nás hrnie, a teda vlastne stavajú svojím prštekom nejakú hrádzu extrémizmu, ktorý nám príde zo západu alebo od toho Zelenského, alebo teda že nás tu práškujú tými lietadlami alebo podobné koniny. Každopádne, tak ako som povedal, prijatie zákona o hmotnej zodpovednosti by bol, by bola taká gilotína, ktorá by krásne strašila a vystrašila akéhokoľvek zlodeja, ktorý by chcel v slovenskej politike ešte raz niekedy okrádať ľudí a konať nie vo verejnom záujme, ale v záujme svojom vlastnom. Preto si myslím, že je takou psou povinnosťou každého jedného z nás v opozícii tento návrh zákona posunúť do druhého čítania, a keď máte nejaké výhrady, okej, poďme sa baviť v druhom čítaní, čo sa vám tam nepáči, aká formulácia. Ale tie hlasovania, ktoré už aj prebehli aj v tomto pléne, v tejto otázke mi skôr dávajú odpoveď, že nie, nie, nie. Že sú tu ľudia aj v tejto sále, ktorí hovoria, že áno, oni by chceli vymeniť tú, tú vládnu moc, ktorá nám tu vládne, ktorá tu šliape po spravodlivosti, ktorá si zabezpečila amnestiu, ale v skutočnosti hovoria, že ale nevadilo by im, že by vlastne vládli spolu s nimi, že by vládli spolu s HLAS-om, lebo však Pellegrini, on je taký sladučký, cukručký, LGBTI orientovaný, takže vlastne by konečne tu bola nejaká liberálna, progresívna vláda. A že vlastne by sa tak dobre vládlo a konečne by sme zaviedli tie registrované partnerstvá, a že by si to ten HLAS a Pellegrini dali automaticky podmienku, že počkať, počkať, chcete vládnuť s nami? Ale podmienka je, že tá spravodlivosť zostane pod kobercom ušlapaná, udupaná a všetky svinstvá už nikdy z pod toho koberca nevylezú. A ja sa obávam, že sú ľudia v tejto sále v opozícii, ktorí by povedali v tej chvíli, že áno, dobre, áno, lebo dôležitejšie je zaviesť registrované partnerstvá, manželstvá homosexuálov, ako by sme vyhrabali tú zahrabanú a udupanú spravodlivosť spod koberca. A toto je ďalšia kruciálna otázka, ktorú by sme si v opozícii mali zodpovedať, lebo myslím si, že toto je taký deliaci prvok medzi nami a ostatnými opozičnými stranami, ktoré si hovoria, ktoré sa nás stránia, že my nikdy našich voličov mafii nepredáme. Nikdy! Nikdy nebudeme s nimi koketovať, nikdy nebudeme s nimi kolaborovať, nikdy s nimi nebude snívať o tom, že vytvoríme spoločnú vládu, alebo že ako povedali demokrati, že by boli ochotní podporovať menšinovú vládu HLAS-u. Podporovať menšinovú vládu mafie? To vážne? Vládnuť s mafiou, to vážne? Nie je náhodou toto, tento chtíč príčinou toho, že nepodporujete aj vy, dámy a páni v opozícii, zákon o zavedení hmotnej zodpovednosti politikov? Nie je náhodou teda to, že vlastne nechcete ubližovať svojmu budúcemu vysnívanému koaličnému partnerovi, že vlastne jemu by sa to príliš nepáčilo? Ja sa trošku obávam, že to príčinou je. Lebo keď raz hovoríte, že na jednej strane ľuďom na námestiach hovoríte, ako vás strašne vyrušuje, ako vás mrzí, že tu niekto nám tú spravodlivosť berie, že tu po tej spravodlivosti šlape, že ju zahrabal pod ten koberec, ale zároveň hovoríte, že s tým, ktorý to zahrabal, kedykoľvek pôjdete vládnuť a že si to viete predstaviť, tak niečo mi tu nesedí. To naozaj aj vy považujete svojich voličov za hlúpych, ako ich považuje Fico a spol.? Preto aj to hlasovanie o tomto návrhu zákona o zavedení hmotnej zodpovednosti ja osobne považujem za taký test, taký lakmusový papierik. Vyfarbime sa, krásne si oblečieme tričká, aby bolo jasne vidieť, kto za koho kope. Kto kope za mafiu, ktorá vládne a nechce jej spôsobovať problémy nejakým zavedením hmotnej zodpovednosti, lebo s ňou chce vládnuť. A kto to myslí naozaj úprimne, a kto nikdy s mafiou svojich voličov nezradí. No a teraz si skúsme, sa preniesť 1 300 km odtiaľto. My sme sa tam preniesli minulý, minulý piatok, a to bola Francúzska riviéra. A to je krásny, krásny plastický explicitný prípad toho, ako to vyzerá v štáte, v ktorom zavedená hmotná zodpovednosť nie je. A skúsme sa ešte preniesť 10 rokov dozadu, je to rok 2014, vtedy je istý minister financií Peter Kažimír, smerák, kovaný to smerák. Potom následne tá skupinka, okolo ktorej sa vytvoril HLAS, čiže naozaj mimoriadne blízky priateľ Petra Pellegriniho, súčasného nášho prezidenta. A istý Peter Pellegrini zrazu v tom čase, kedy tu na Slovensku finančná správa, ktorá priamo pod neho patrila, ktorej šéfoval Imrecze, zrazu podpisuje zlodejské zmluvy s firmou ALEXIS, kde už dnes je vyčíslená škoda súdnymi znalcami na 45 mil. eur. Veľmi jednoducho, ten klasický biznis, jednoducho niečo, čo sa dá kúpiť za päť miliónov, kúpime za 50, predsa dopísať jednu nulu nebolí a urobíme to v utajenom režime, lebo sa vyhovoríme na to, že však teda vlastne daňové tajomstvo alebo niečo už si vymyslíme. Presne takto sa to urobilo, takéto zmluvičky v 2014 roku, priamo podriadený Kažimíra urobil, s vedomím Kažimíra a dupľom s vedomím, keďže Kažimír priamo poznal spolumajiteľa polovičného tejto firmy, istého Jozefa Brhela. Jozef Brhel je človek, ktorý v tejto sále ináč, to neviem, či niektorí teda ste medzičasom nezabudli, ktorý tu sedel za HZDS, ktorý sa tu podieľal na tých zločinoch, ktoré tu Mečiar páchal, len potom sa z neho stal zrazu to šikovný vraj podnikateľ. Obyčajný zlodej, kovaný zlodej, ktorý dnes je obžalovaný v mnohých veciach za tunelovanie štátu. A tento Brhel, ktorý teda je taký, by som povedal, taký pasák, nazvem to, Kaliňáka dlhoročný, tak a mal Kaliňáka na to, aby mu robil tú špinavú robotu v prospech jeho, jeho súkromných účtov, tak takisto si pásol istého Kažimíra ako ministra financií. No a keďže si vybavil, aby táto zlodejská zmluva bola podpísaná, na ktorej okradli štát za 45 mil. eur, do jedenástich dní, hovorím ešte raz, nie teraz ale pred 10 rokmi, do jedenástych dní na účte Kažimíra, pardon, na účte jeho družky, s ktorou má dve deti, pristáva jeden a pol milióna eur. Jeden a pol milióna eur jedenásť dní po tom, ako kamarátovi dohodíte biznis, kde okradnete štát o 45 mil. eur, je evidentný úplatok. Môže síce niekto sa hrať tu so mnou na hru, že teda seno žerem a budem veriť, že to bolo niečo iné, ale keď raz je to jedenásť dní po tom, ako kamarátovi dohodím 45 mil. biznis na okradnutie štátu alebo 50 mil., na ktorom 45 ukradne, a jedenásť dní potom mi príde na účet mojej družky, s ktorou mám dve deti a s ktorou dlhodobo žijem, 1,5 mil. niekde na Cypre a družka to rovno presunie francúzskemu notárovi s poznámkou, že na kúpu nehnuteľnosti, tak je to úplatok jak Brno. A viete, čo by bolo, ak by platil ten návrh, ktorý predkladá Jožo Pročko o zavedení hmotnej zodpovednosti? Dávno by zaklopali orgány činné v trestnom konaní alebo Finančná správa u istého pána Kažimíra alebo jeho družky a by sa jej pýtala, že počkať, počkať, slečna, ako? Ty mi chceš hovoriť, že keď si dostala jedenásť dní po tom, ako tvoj druh podpísal zlodejskú zmluvu v mene štátu v prospech Brhela, keď si od neho dostala 1,5 mil. a vlastne nikdy si to ani nesplatila a na začiatku si sa tvárila síce, že to je pôžička, ale za rok si urobila účtovnú operáciu, aby to bol de facto dar a naveky odpustené, naveky zabudnuté, tak jednoducho je to krásny podvod, krásna legalizácia z príjmu trestnej činnosti, ako doslova poviem že vzorová do učebníc. Ak budú niekedy teda niekde na právnických fakultách na Slovensku učiť a budú chcieť deťom alebo deťom, študentom vysvetliť, že ako sa to robí, ako to tí zlodeji robia, ako legalizujú príjem z trestnej činnosti, tak toto je normálne že dokonalý návod. Dokonalý návod a pohľad do toho, ako to tí smeráci tých 30 miliárd eur na Slovensku rozkradli, kvôli ktorým im teraz, ľuďom idú doslova že zodrať chrbty, ľudí zodrať z kože cez ich slávnu konsolidáciu. Ak by platil ten zákon, ktorý predkladá Jožo Pročko, tak by sa prišlo, zaklopalo družke pána Kažimíra alebo Kažimírovi a oznámilo by sa im, no tak viete čo, to vaše hniezdočko lásky z Francúzskej riviéry v hodnote päť, šesť mil. eur prepadá v prospech štátu, lebo ste nekonali vo verejnom záujme, podpísali ste zlodejskú zmluvu a tu ste zobrali úplatok a je vybavené. A padla by klec. Padla by gilotína, klepli by sme zlodejom po prstoch. Ale bez takéhoto zákona, bez preukazov a, pardon, bez zavedenia hmotnej zodpovednosti Kažimír sa nám bude smiať do tváre. A medzičasom ešte si prijali, a minulý piatok Najvyšší súd rozhodol, si prijali amnestiu, to znamená beztrestnosť za rozkrádanie štátu a Najvyšší súd v piatok im ešte povedal, že áno, chlapci, viete čo? Nám sa zdá spravodlivé, podotýkam to slovíčko spravodlivé, a kto najviac by mal sledovať spravodlivosť ako Najvyšší súd, nám sa zdá spravodlivé, aby ste nemali beztrestnosť a amnestiu za to, čo rozkradnete v budúcnosti a to, čo kradnete teraz, ale nám sa zdá strašne spravodlivé na Najvyššom súde, že by ste mali mať odpustené všetky zlodejstvá aj do minulosti a malo by sa to vzťahovať na úplne všetko, čo ste nakradli. Tak v takomto štáte my žijeme. Áno, žijeme tu v štáte, v ktorom sa hovorí, že verdikty súdu sa nemajú komentovať a prečo by sa nemali komentovať, sa pýtam? Ak súd rozhodne v príkrom rozpore so spravodlivosťou a rozhodne nemorálne, lebo rozhodnúť, že keď politik okrádal svojich vlastných voličov o miliardy eur, tak môžeme na to zabudnúť a jednoducho je to tak fér, že za to nebudú potrestaní, tak to nie je spravodlivé rozhodnutie predsa. A ak mi chce niekto zakázať, aby som hovoril, že v tomto prípade Najvyšší súd konal v prospech mafie, tak môže sa snažiť mi to zakázať, ale budem to hovoriť opakovane, Najvyšší súd v tomto rozhodnutí konal v prospech mafie, lebo mafii povedal, že za rozkradnutie štátu netreba niesť žiadnu zodpovednosť. Áno, možno to, že Jožo Pročko tento návrh predkladá šiesty-, siedmy-, možno ôsmykrát, je taký, taký hlas volajúceho na púšti. Možno aj mnohí, samozrejme, tuto arogantní ľudia z vládnej koalície si povedia, však dobre, nech tam kváka, koľko chce o spravodlivosti, čo nás po spravodlivosti. Moja spravodlivosť je tuto v peňaženke mojej vlastnej, na účte mojej ženy, detí, na účte mojich kamarátov, bratrancov, sestraníc, takúto spravodlivosť oni vyznávajú. Ale ja pevne verím, že aspoň v opozícii, aspoň v opozícii hlavne tie politické strany, ktoré zapĺňajú námestia ľuďmi, ktorí volajú po spravodlivosti, nemajú pokazený kompas a budú vyznávať spravodlivosť pri tomto hlasovaní takú, aká má byť. Zaviesť hmotnú zodpovednosť voči politikom je alfa omega, je základná abeceda, je prvé písmenko z abecedy. Bez toho by štát ani fungovať nemal. Ľudia v dobrej viere raz za štyri roky prídu k voľbám a zvolia si niekoho, ktorému veria, že bude konať v ich záujme, ktorému veria, že bude konať vo verejnom záujme a bude chrániť ich spoločné, ktoré oni po drobných do toho štátneho rozpočtu zaplatia. Ja viem, bohužiaľ, áno, sú státisíce ľudí a najmä medzi voličmi SMER-u, HLAS-u, SNS, ktorí si myslia, hahaha čo, to neni z môjho, ja dane neplatím. Bohužiaľ, áno, stretám sa s takýmito vašimi voličmi, ktorí si myslia, že dane neplatia, a tým pádom, že tam Fico je šikovný a že si ukradne z toho, z tých daní? A čo ma je po tom, ja dane neplatím. Ale vy tých vašich voličov nevzdelávate v tom, aby ste im povedali, že počkať, počkať, vy sa hrubo mýlite. Každý z nás tie dane platí a keď si vy myslíte a hovoríte, že to je v pohode, že, že Fico rozkráda dane alebo ktokoľvek v tej vládnej koalícii, tak vy vlastne súhlasíte s tým, že vykráda to, čo vy tam po drobnom do toho štátneho rozpočtu zaplatíte. A ja si myslím, že aj úlohou nás v opozícii, keď vy to nedokážete, je hovoriť a otvárať oči vašim voličom, že aj oni platia dane, každý z nás tie dane platí. Každý jeden nákup, keď aj to jabĺčko, ceruzku si do toho obchodu ideme kúpiť, tak tú dépeháčku, minimálne tú dépeháčku pri tom nákupe zaplatí. A tieto peniaze po drobnom všetci na Slovensku do toho štátneho rozpočtu dávame alebo do verejných financií a 30 rokov tu tolerujeme systém, že ľudia si vo voľbách dobromyseľne zvolia svojich politikov, tí prídu k spoločnému, k spoločnej kase a zrazu sa začnú správať jako svine. Zrazu sa začnú správať k tej Štátnej pokladnici a k štátnemu rozpočtu ako k hrantu, ktorého sa treba za tie štyri roky čo najviac nažrať, a ani len nechceme klepnúť po prstoch týmto politikom. A ja mám trochu pocit, že keďže tému zavedenia hmotnej zodpovednosti presadzujeme v politike len my a nikomu druhému sa do toho nechce a nikto druhý ani tú tému nepodporuje, že ja mám trošku pocit, že to vyhovuje všetkým. Že mnoho ľudí v tejto sále, či to je v opozícii, alebo v koalícii to berú tak, že však dobre, no však v podstate však je to tak. No tak keď do tej politiky ideme, tak teda však keď sa podarí, ak bude taká možnosť, tak nejaká malá domov by mohla byť. Ale to nemá byť ani malá domov, to nemá byť ani kancelársky papier, ani hárok, nie balík, ani hárok kancelárskeho papiera zobrať ľuďom na úkor verejného záujmu. A práve preto si aj ja vysvetľujem, že aj z opozície tie politické strany nám nepodporujú vytrvalo aj počas predošlej vlády, aj teraz, že nám nepodporujú návrh na zavedenie hmotnej zodpovednosti, ktorý opakovane Jožo Pročko predkladá. Lebo to berú tak, že no počkať a potom, keď my budeme vládnuť, to akože ja budem zodpovedný za to, keď niečo niekde pokazím alebo teda niečo niekde ukradnem? Akože to kto kde videl, však keď tí súčasní nie sú za to zodpovední, tak predsa mali by platiť rovnaké pravidlá aj na nás a keď teda my sa dostaneme k moci, tak aby ani nám nikto neklepol po prstoch. A chcem z tohto miesta povedať, vy, ktorí vládnete, pevne verím, dobre, na dnes ste si získali Huliaka a spol., ale tak či tak sa vám to rozpadne a keď sa vám to nerozpadne počas tohto volebného obdobia, tak či tak tie budúce voľby budete v opozícii, budete v opozícii, to si, to si píšte. A ja chcem povedať za naše hnutie ako dôkaz toho, že tú politiku robíme inak a robíme ju úprimne, že našou podmienkou na vstup do budúcej koalície bude a do tej koalície nevstúpime, ak tí naši koaliční partneri nebudú súhlasiť s okamžitým zavedením hmotnej zodpovednosti ako s prvým návrhom po budúcich voľbách a keď nebudú súhlasiť so zavedením reálneho použiteľného zákona o preukazovaní pôvodu majetku. Jednoducho nie je normálne, aby si Kažimír ukradol päťmiliónovú vilu len tak zo zákaziek, ktoré v mene štátu podpísal so svojím kamarátom a vy ste sa teraz tvárili, že mu to má zostať a naveky to je jeho čestne nadobudnutý majetok. Nie. Možno ste si amnestiou zabezpečili to, že dôkazy v trestnoprávnej rovine voči vám a zlodejom, s ktorými konáte v zhode, že budú naveky zametené pod koberec a budú niekde hodené do Dunaja. Ale jednu vec vám chcem z tohto miesta sľúbiť, že nikto z vás, kto si užíva nelegálne získaný majetok počas politiky, si ho užívať nebude. Každý jeden z vás dostane otázku a vaši rodinní príslušníci a vaši známi, odkiaľ ste si na ten majetok zarobili a keď nepreukážete, že ste čestne podnikali alebo teda čestne ste zdanili peniaze, z ktorého ste si nadobudli tie majetky, o ten majetok prídete. A takto príde o tú vilu na Francúzskej riviére Kažimír, takto príde o tú vilu Počiatek, kde klamete, že to Počiatkovi nepatrí, stačí sa pozrieť do francúzskeho registra, takto príde o tú vilu aj Stromček, ktorý mal na starosti či už výstavbu Jaguaru alebo Tunel Višňové a podobne, ale teda miesto toho obohacoval svoju rodinu. Päťmiliónové vily prepadnú v prospech štátu. (Potlesk.)